Ritratt: gofundme.com  Ingliż li nstab pożittiv għall-Covid f'Marzu tas-sena l-oħra, u ilu għal dawn l-aħħar 13-il xahar jirċievi kura intensiva għall-effetti tal-virus, għadu kemm miet għax ried iwaqqaf il-kura. Jason Kelk, li kien rikoverat l-Isptar St James ġewwa Leeds, intbagħat fl-Ospizju ta' St Gemma ġewwa Yorkshire, u miet imdawwar minn membri tal-familja tiegħu. Il-mara tiegħu, Sue, kitbet fuq Facebook, "B'sogħba kbira naqsam magħkom l-aħbar li Jason miet f'St Gemma fis-12:40pm". Ritratt: Facebook – Sue Kel Il-Ħamis li għadda, mart il-pazjent kitbet li żewġha kien għaddej minn intopp ieħor fil-ġlieda tiegħu kontra l-effetti tal-coronavirus, minħabba li żviluppatlu infezzjoni. Aktar kmieni din is-sena, Sue bdiet anke tiġbor numru ta' donazzjonijiet bl-għan li tibdel id-dar tagħhom f'post li jkun jista' jgħin lir-raġel jirkupra. Sue qalet li minkejja li kien ilu numru ta' ġimgħat ma jużax ventilatur, f'dawn l-aħħar xhur qaleb għall-agħar u reġa' kellu bżonn jużah.